I. Mikloš, podpredseda vlády a minister financií SR: (2004-09-23):
Takže dovoľte mi najskôr, vážené panie poslankyne, vážení páni poslanci, oboznámiť vás so základným účelom a dôvodmi vypracovania, predloženia návrhu zákona o rozpočtových pravidlách verejnej správy a o zmene a doplnení niektorých zákonov. Nový zákon o rozpočtových pravidlách je jedným z reformných zákonov prebiehajúcej reformy riadenia verejných financií. Prijatím tohto zákona sa realizuje jeden z hlavných pilierov reformy, pričom sa súčasne plní úloha programového vyhlásenia vlády. Medzi najdôležitejšie atribúty predloženého návrhu zákona patrí úprava nakladania s verejnými prostriedkami v súlade s platnými medzinárodnými štandardmi, metodikou ESA ´95, vytvorenie všeobecnej a ucelenej úpravy nakladania s verejnými prostriedkami, jednotnej definície sektora verejnej správy a prostredníctvom nej vymedzenie verejných prostriedkov v súlade s platnými medzinárodnými štandardmi, metodikou ESA ´95. Ďalej sú to rovnaké a jasné pravidlá hospodárenia v celej verejnej správe. Ďalej je to rozpočtovanie orientované na výsledky, teda rozpočtové programovanie a jeho zavedenie do prípravy a schvaľovania a posudzovania, vyhodnocovania verejných rozpočtov. Ďalej je to viacročné rozpočtovanie v celej verejnej správe. Viacročný rozpočet sa bude zostavovať najmenej na tri roky, pričom prvý rok bude záväzný, ďalšie dva budú východiskom na zostavenie nasledujúceho viacročného rozpočtu, budú sa upravovať len v nevyhnutnej miere. Prvýkrát má vláda ambíciu pripraviť rozpočet a už pripravila návrh rozpočtu verejnej správy na roky 2005 až 2007. Ďalej je to oddelenie návratných zdrojov financovania z okruhu príjmov a výdavkov štátneho rozpočtu, ustanovenie zásady, že návratné zdroje financovania možno poskytovať len zo štátnych finančných aktív, nie z výdavkov štátneho rozpočtu a naopak, všetky finančné prostriedky z návratných zdrojov financovania sú zdrojom štátnych finančných aktív a nie sú súčasťou príjmov štátneho rozpočtu. Ďalej ide o stransparentnenie používania a vykazovania prostriedkov štátneho rozpočtu v roku ich skutočného použitia. Zavádza sa pravidlo, podľa ktorého rozpočtované prostriedky štátneho rozpočtu na príslušný rozpočtový rok, ktoré bude možné čerpať v nasledujúcom roku, budú výdavkom toho rozpočtového roka, v ktorom budú skutočne použité. Zároveň sa zavádza systémová možnosť čerpania finančných prostriedkov aj v nasledujúcich rokoch, a to na kapitálové výdavky, na prostriedky Európskej únie vrátane spolufinancovania zo štátneho rozpočtu a na bežné transfery poskytnuté konečnému používateľovi v poslednom štvrťroku, a to až do konca I. štvrťroka nasledujúceho roka, a to za podmienok, ktoré sú stanovené zákonom. Ďalej tento zákon završuje etapy zníženia počtu kapitol v štátnom rozpočte na úroveň porovnateľnú v členských krajinách Európskej únie a vymedzuje základné povinnosti správcov rozpočtových kapitol, čím sa zabezpečí dodržiavanie určených termínov zo strany správcov, ako aj dodržiavanie rozpočtovej disciplíny a nadväzné možné uloženie sankcie vo výške 1 milióna korún za nesplnenie uvedených povinností. Ďalej zákon stanovuje porušenie finančnej disciplíny v celej verejnej správe, novo sa vymedzuje porušenie finančnej disciplíny vrátane sankcionovania, ktoré sa vzťahuje rovnako na všetky subjekty verejnej správy. Navrhuje sa za menej závažné porušenia uplatniť sankciu nefinančnej povahy. Sankcie finančnej povahy za ďalšie porušenia finančnej disciplíny sa navrhujú alternatívne podľa typu porušenia, a to formou odvodu, penále a pokuty. Zároveň sa zjednocuje prístup ukladania sankcií subjektom, ktoré porušili finančnú disciplínu tým, že sa upúšťa od viazania rozpočtových prostriedkov rozpočtovým organizáciám za porušenie finančnej disciplíny, t. j. rozpočtovým organizáciám sa bude ukladať odvod, penále a pokuty. Zriaďuje sa, resp. zavádzajú sa pravidlá zriaďovania existencie príspevkových organizácií podľa metodiky ESA ´95. Zavedenie presných a jasných pravidiel rovnakých v celej verejnej správe si vyžiada novelizáciu ďalších zákonov, ktorými sa zabezpečí ich súlad. Návrhy na ich novelizáciu sú súčasťou predloženého návrhu zákona v článkoch 2 až 15. K predloženému návrhu zákona boli uplatnené viaceré pripomienky. Pripomienky ZMOS-u, ktoré sa predložili v rámci celého balíka zákonov fiškálnej decentralizácie a ktoré mali zásadný charakter vo vzťahu k predmetnému návrhu zákona, boli predmetom spoločných rokovaní, pričom výsledkom dohody je zabezpečenie plynulého preneseného výkonu štátnej správy, prerokovanie s predstaviteľmi územnej samosprávy návrhov výdavkov na úhradu nákladov preneseného výkonu štátnej správy zo strany správcov kapitol, ako aj navrhnutie na viazanie rozpočtových prostriedkov týkajúcich sa výdavkov na úhradu nákladov preneseného výkonu štátnej správy pred jeho predložením na rozhodnutie vlády. Výsledky týchto rokovaní na základe vzájomnej dohody sú premietnuté v pozmeňujúcich návrhoch, o ktorých sa bude hlasovať. Vážené panie poslankyne, vážení poslanci, žiadam vás o podporu tohto návrhu zákona. Ďakujem.